Con l'actividat antifranquista de prencipios d'os anyos 70 y as luitas sendicals, se producen os primers episodios que pueden considerar-se como premonitorios d'o posterior naiximiento d'o nacionalismo castellán moderno, y que teneban como obchectivo la consecución d'a democracia y as reivindicacions autonomistas. En a primavera de 1972 se funda en Valladolit a librería "Villalar", o nombre d'a quala ye un homenache simbolico a las libertatz castellanas. Dende ista librería s'articuló buena parti d'o movimiento antifranquista clandestino en Valladolit. En iste mesmo anyo, en a librería "Villalar" se presenta o poema "Los Comuneros" escrito por Luis López Álvarez, obra literaria que se convirtió en referencia y himno de l'autonomismo castellán-leyonés, y más encara quan en 1976 o grupo folk Nuevo Mester de Juglaría fació una adaptación musical d'iste poema. En 1976 se convoca a primera concentración autonomista en Villalar d'os Comuners (Valladolit). A tamas d'a prohibición d'o gubierno, bellas 400 presonas se i concentroron convocatas por o Instituto Regional Castellano-Leonés, asociación rechionalista que heba naixito meses antis y que agrupaba a intelectuals, profesors universitarios, periodistas, ecolochistas y representants de partitos politicos. As presonas congregatas en Villalar habioron de ser disueltas por a Guardia Civil y as actuacions musicals previstas a la fin no podioron celebrar-se.